C 514/5

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2021/C 514/04)

Šiuo paskelbimu suteikiama teisė pateikti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1) per tris mėnesius nuo šio paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Carne Mertolenga“

ES Nr.: PDO-PT-0212-AM01 – 2018 m. kovo 1 d.

SKVN (X) SGN ( )

1. Pareiškėjų grupė ir teisėtas interesas

Associação de Criadores de Bovinos Mertolengos [Mertolenga veislės galvijų augintojų asociacija]

Grupę sudaro „Carne Mertolenga“ gamintojai, todėl ši grupė turi teisėtą interesą pateikti pakeitimo paraišką.

Adresas: Rua Diana de Liz Horta do Bispo Apartado 466 7006-806 Évora Šalis: Portugalija

Tel. +351 266711222

E. paštas: geral@mertolenga.com

2. Valstybė narė arba trečioji šalis

Portugalija

3. Keičiama (-os) produkto specifikacijos antraštinė (-ės) dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☒ Kilmės įrodymas

☒ Gamybos metodas

☐ Ryšys su geografine vietove

☒ Ženklinimas

☒ Kita: panaikinti nuostatas dėl pateikimo rinkai, atnaujinti informaciją apie kontrolės įstaigą ir panaikinti nuostatas dėl pažeidimų ir apeliacinių skundų

4. Pakeitimo (-ų) pobūdis

☐ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☒ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

5.1. Produkto aprašymas

1. Pakeitimas

1 pakeitimas: iš produkto aprašymo išbraukiamas žodis „atšaldytas“.

Priežastis: žodis „atšaldytas“ turi būti išbrauktas siekiant, kad SKVN „Carne Mertolenga“ jautiena galėtų būti pateikiama užšaldytais gabalais. Taip reaguojama į rinkos pokyčius, susijusius su produkto pateikimo būdu.

Originalus tekstas: „Atšaldyta Mertolenga veislės galvijų mėsa...“

Iš dalies pakeistas tekstas: „Mertolenga veislės galvijų mėsa...“

2. Pakeitimas

2 pakeitimas: žodžiai „žaliavų klasifikacija“ pakeičiami žodžiais „amžiaus grupės“.

Priežastis: žodžiai „amžiaus grupės“ tekste yra tinkamesni, nes nurodomas tik gyvulių amžius skerdimo metu.

Originalus tekstas: „Žaliavų klasifikacija:“

Iš dalies pakeistas tekstas: „Amžiaus grupės:“

3. Pakeitimas

3 pakeitimas: amžiaus grupėse išbraukiamos nuorodos į skerdenos svorį.

Priežastis: 2007 m. birželio 11 d. Tarybos reglamente (EB) Nr. 700/2007 teigiama, kad, apibūdinant mėsos savybes, ų gyvulių svoris skerdimo metu, atrodo, nėra toks svarbus . Šiame reglamente neapibrėžiami skerdenų svorio intervalai. Todėl į produkto specifikaciją įtrauktos skerdenos svorio ribos įvairioms amžiaus grupėms turi būti išbrauktos.

4. Pakeitimas

4 pakeitimas: patikslinamos vitela (veršelių) ir novilho (jaunų bulių) amžiaus grupės.

Priežastis: šiuo pakeitimu patikslinama, kad į atitinkamą kategoriją yra įtraukta viršutinė amžiaus grupės riba.

Originalus tekstas: „Amžiaus grupė: 6–10 mėnesių“.

Iš dalies pakeistas tekstas: „Amžiaus grupė: vyresni nei 6 mėnesių ir ne vyresni nei 10 mėnesių amžiaus“.

Originalus tekstas: „Amžiaus grupė: 15-30 mėnesių“.

Iš dalies pakeistas tekstas: „Amžiaus grupė: vyresni nei 15 mėnesių ir ne vyresni nei 30 mėnesių amžiaus“.

5. Pakeitimas

5 pakeitimas: įtraukiama amžiaus grupė vitelão (vienų metų galvijai).

Priežastis: originaliame produkto specifikacijos tekste tarp amžiaus grupių vitela (veršeliai, 6–10 mėnesių) ir novilho arba novilha (jauni buliai arba telyčios, 15–30 mėnesių) yra tarpas. Šis tarpas atsirado dėl teksto autoriaus klaidos, nes vitelão (vienų metų galvijai) amžiaus grupė tuo metu nebuvo labai aktuali Portugalijos jautienos rinkoje. Nuo to laiko Portugalijos rinkoje labiau vertinamos mažesnio svorio galvijų skerdenos. Tai atvėrė naują gamybos galimybę, taip pat kaip amžiaus grupės vitela (veršelių), kuri jau yra numatyta produkto specifikacijoje, atveju. Atsižvelgiant į Mertolenga veislės galvijų auginimo galimybes, tokio tipo skerdenų gamyba yra tinkama. Kadangi šie galvijai po nujunkymo auga lėčiau nei kitų labiau specializuotų veislių (vidutiniškai 937 g per dieną), amžiaus grupė vitelão (vienų metų galvijai) apibrėžiama tarp viršutinės amžiaus grupės vitela (veršeliai) ribos ir apatinės amžiaus grupės novilho arba novilha (jauni buliai arba telyčios) ribos skerdimo metu.

Originalus tekstas: (nėra)

Iš dalies pakeistas tekstas: „Vitelão (vienų metų galvijai) – gyvuliai, skerdimo metu pasižymintys šiomis savybėmis: amžiaus grupė: vyresni nei 10 mėnesių ir ne vyresni nei 15 mėnesių amžiaus“.

6. Pakeitimas

6 pakeitimas: amžiaus grupės Novilho (jauni buliai) ir novilha (telyčios) sujungiamos į vieną amžiaus grupę novilho arba novilha (jauni buliai arba telyčios).

Priežastis: panaikinus nuorodas į skerdenos svorį, nebeliko skirtumo tarp novilho (jauni buliai) ir novilha (telyčios) amžiaus grupių ir nebėra prasmės šią mėsą pateikti vartotojui kaip skirtingų kategorijų jautieną. Todėl jos turi būti sujungtos į vieną kategoriją.

Originalus tekstas: „Novilho (jauni buliai) – gyvuliai, skerdimo metu pasižymintys šiomis savybėmis: amžiaus grupė: 15–30 mėnesių ir (arba) skerdenos svoris: 200–250 kg. Novilha (telyčios) – gyvuliai, skerdimo metu pasižymintys šiomis savybėmis: amžiaus grupė: 15–30 mėnesių ir (arba) skerdenos svoris: 180–220 kg“.

Iš dalies pakeistas tekstas: „Novilho arba novilha (jauni buliai arba telyčios) – gyvuliai, skerdimo metu pasižymintys šiomis savybėmis: amžiaus grupė: vyresni nei 15 mėnesių ir ne vyresni nei 30 mėnesių amžiaus“.

7. Pakeitimas

7 pakeitimas: nustatomas kitų amžiaus grupių tinkamumas.

Priežastis: įgyvendinus veislės tobulinimo planą, visų pirma taikant dirbtinį apvaisinimą bei kitas technines priemones, Mertolenga veislės gyvulių zootechninė vertė gerokai padidėjo. Tai reiškia, kad taip pat pagerėjo skerdenų sudėtis, net ir vyresnių gyvulių atveju.

Todėl dabartinės šiai veislei būdingos savybės sudaro sąlygas pakeisti kategorijas ir įtraukti naujas amžiaus grupes.

Originalus tekstas: (nėra)

Iš dalies pakeistas tekstas: „Kitų amžiaus grupių gyvulių skerdenos taip pat gali būti sertifikuojamos“.

8. Pakeitimas

8 pakeitimas: atsižvelgiant į siūlomus amžiaus grupių pakeitimus, nustatomos leidžiamos skerdenų kategorijos.

Priežastis: šis pakeitimas daromas siekiant užtikrinti, kad produkto specifikacijos tekstas atitiktų 5, 6 ir 7 pakeitimus ir kad būtų galima objektyviau nustatyti kategorijas, kurioms gali būti suteiktas SKVN „Carne Mertolenga“ sertifikatas.

Originalus tekstas:

„Novilho (jauni buliai): neįtraukiamos kategorijos virš „E“ ir žemiau „P“ (imtinai). Novilha (telyčios): tokie patys apribojimai, kaip ir jauniems buliams. Vitela (veršeliai): neįtraukiamos kategorijos virš „E“ (imtinai).“

Iš dalies pakeistas tekstas: „Novilho arba novilha (jauni buliai arba telyčios): leidžiamos U, R ir O kategorijos. Kitos amžiaus grupės: leidžiamos U, R, O ir P kategorijos.“

9. Pakeitimas

9 pakeitimas: „Skerdenos ketvirtis“ nustatomas kaip leidžiama pateikimo forma.

Priežastis: skerdenos ketvirčio pateikimo forma turi būti įtraukta atsižvelgiant į rinką ir jos pokyčius. SKVN „Carne Mertolenga“ produktas iš skerdyklos išgabenamas skerdenos, skerdenos pusės arba skerdenos ketvirčio forma.

Originalus tekstas: „Skerdenos ar skerdenų pusės.“

Iš dalies pakeistas tekstas: „Skerdenos, skerdenų pusės arba skerdenų ketvirčiai.“

10. Pakeitimas

10 pakeitimas: išbraukiama nuoroda į Tarybos reglamentą (EEB) Nr. 1026/91.

Priežastis: išbraukiama nuoroda į pasenusį teisės aktą.

Originalus tekstas: „Bendrijos skerdenų klasifikavimo skalė patvirtinama pagal Tarybos reglamentą (EEB) Nr. 1026/91, atsižvelgiant į šiuos apribojimus“.

Iš dalies pakeistas tekstas: „Leidžiama naudoti skerdenas, priskiriamas toliau nurodytoms nustatytoms kategorijoms“.

5.2. Kilmės įrodymas

1. Pakeitimas

11 pakeitimas: panaikinama prievolė, pagal kurią gamintojai turi priklausyti gamintojų grupei ir skersti gyvulius tik iš geografinės vietovės, kuri atitinka SKVN „Carne Mertolenga“.

Priežastis: teisės aktų neatitinkančių nuostatų išbraukimas.

Originalus tekstas: „Gamintojų narių valdos turi būti nustatytų ribų regione ir tai yra būtina sąlyga, kad jie galėtų prisijungti prie gamintojų grupės.“

Iš dalies pakeistas tekstas: (išbrauktas).

Originalus tekstas: „Ūkininkai nariai raštu įsipareigoja skersti gyvulius tik iš nustatytos geografinės vietovės.“

Iš dalies pakeistas tekstas: „Gamintojai raštu įsipareigoja pateikti sertifikavimui tik nustatytoje geografinėje vietovėje gimusius ir išaugintus gyvulius.“

2. Pakeitimas

12 pakeitimas: panaikinamas reikalavimas identifikuoti gyvulius tatuiruojant.

Priežastis: pasenusi nuostata. Šiuo metu kilmės knygoje naudojamos dvi sistemos, skirtos identifikuoti gyvulius, kuriems gali būti suteiktas SKVN „Carne Mertolenga“ sertifikatas: du ausų įsagai su SIA numeriu (oficialus identifikavimo numeris) ir elektroninis identifikavimas (šiuo atveju tik suaugusiems gyvuliams). Pagal šiuo metu galiojančias taisykles dėl galvijų identifikavimo ir tvarkymo galima puikiai atsekti gyvulių kilmę.

Originalus tekstas: „Tatuiruotės naudojimas gyvulių identifikavimui, įrašas gimimo registre ir kilmės knygoje, metaliniai ausų įsagai (SIA numeris), transportavimo dokumentai ir galiojančių atitinkamų tikrinimo taisyklių laikymasis sudarys sąlygas tiksliai nustatyti sertifikavimui skirtos mėsos kilmę.“

Iš dalies pakeistas tekstas: „Sistema, pagal kurią gyvuliai įrašomi į kilmės knygą, ir atitinkamų galiojančių tikrinimo taisyklių laikymasis sudarys sąlygas tiksliai nustatyti sertifikavimui skirtos mėsos kilmę.“

5.3. Gamybos metodas

1. Pakeitimas

13 pakeitimas: atnaujinama nuoroda į kilmės knygą.

Priežastis: remiantis atnaujintu reglamentu dėl Mertolenga galvijų veislės kilmės knygos, pagal 2016 m. birželio 8 d. Reglamentą (ES) Nr. 2016/1012, šiuo pakeitimu siekiama, kad SKVN „Carne Mertolenga“ produkto specifikacijoje būtų atsižvelgta į visus Mertolenga veislės gyvulius, kurie buvo įrašyti į kilmės knygą, įskaitant tuos, kurie buvo įrašyti į steigimo registrą, nes jie nėra įrašyti į gimimo registrą.

Originalus tekstas: „Tik Mertolenga veislės galvijų, įrašytų į gimimo registrą, mėsa.“

Iš dalies pakeistas tekstas: „Tik Mertolenga veislės galvijų, įrašytų į kilmės knygą, mėsa.“

Originalus tekstas: „Pagal Mertolenga galvijų veislės kilmės knygos taisykles, gyvulio įrašymas į gimimo registrą reiškia, kad jam yra ištatuiruotas identifikavimo numeris ir kad jis yra registruotų tėvų palikuonis.“

Iš dalies pakeistas tekstas: „Pagal Mertolenga galvijų veislės kilmės knygos taisykles, gyvulio registravimas reiškia, kad jam buvo priskirtas unikalus identifikavimo numeris ir kad jis yra registruotų tėvų palikuonis.“

2. Pakeitimas

14 pakeitimas: panaikinamos nuostatos dėl skerstinų gyvulių partijų homogeniškumo.

Priežastis: šis punktas išbraukiamas, kad būtų išlaikytas nuoseklumas su siūlomais produkto aprašymo pakeitimais, kuriuose buvo išbrauktos nuorodos į skerdenos svorį kiekvienoje amžiaus grupėje.

Originalus tekstas: „Skerstinų gyvulių partijų homogeniškumas. Svorio intervalas gyvulių partijose: 50 kg. Amžiaus intervalas amžiaus grupėse: 4 mėnesiai“.

Iš dalies pakeistas tekstas: (išbrauktas).

3. Pakeitimas

15 pakeitimas: atnaujinamos nuostatos, susijusios su atšaldymu.

Priežastis: siekiant garantuoti, kad būtų laikomasi Dekreto įstatymo Nr. 158/97, 10 valandų atšaldymo1 °C temperatūroje laikotarpis buvo pratęstas iki 24 valandų atšaldymo 0–2 °C temperatūroje, norint užtikrinti, kad, atlikus patikrinimą, kuris vykdomas po skerdimo, skerdykloje būtų taikomas atšaldymo laikotarpis, siekiant, kad pagal atšaldymo kreivę, kuri užtikrina nuolatinį temperatūros mažėjimą, visos mėsos temperatūra būtų ne aukštesnė kaip 7 °C. Santykinė drėgmė ir oro cirkuliacijos greitis taip pat turėtų užtikrinti, kad bet kurioje skerdenos paviršiaus dalyje nesusidarytų kondensatas. Kalbant apie pjaustymą, iškaulinėjimą, apipjaustymą, supjaustymą, vyniojimą ir pakavimą, mėsos temperatūra proceso pradžioje turi būti 0–2 °C. Supakuoti vakuuminėse pakuotėse arba apsauginėje atmosferoje mėsos gabalai ir griežiniai, kubeliai ar juostelės turi būti laikomi 0–4 °C temperatūroje. Skerdena turi būti atšaldoma, tvarkoma ir perdirbama visų pirma laikantis 2004 m. balandžio 29 d. Europos Parlamento ir Tarybos reglamento (EB) Nr. 853/2004, nustatančio konkrečias gyvūninės kilmės maisto produktų higienos taisykles, V ir VII skyrių.

Originalus tekstas: „10 valandų 1 °C temperatūroje.“

Iš dalies pakeistas tekstas: „Skerdenos turi būti lėtai atšaldomos 0–2 °C temperatūroje per 24 valandas, kad prieš pjaustant vidinės raumenų masės temperatūra būtų bent 7 °C.“

4. Pakeitimas

16 pakeitimas: atnaujinamos su brandinimu susijusios nuostatos.

Priežastis: siekiant užtikrinti, kad produktas atitiktų stambių mažmenininkų poreikius ir būtų labai minkštas, mažiausias laiko tarpas nuo skerdimo iki pardavimo vartotojui buvo sumažintas nuo 4 dienų iki 3, nes tai nekenkia produkto kokybei, yra naudinga prekybos kanalams ir užtikrinama, kad mėsos raumenų masė po skerdimo yra atšaldoma. Visas gyvulių, kuriems taikoma SKVN „Carne Mertolenga“, mėsos brandinimo procesas būtinai turi atitikti 2004 m. balandžio 29 d. Europos Parlamento ir Tarybos reglamento (EB) Nr. 853/2004, nustatančio konkrečias gyvūninės kilmės maisto produktų higienos taisykles, nuostatas. Nuoroda į idealų brandinimo laikotarpį išbraukiama, nes tai yra orientacinė nuoroda, kuri nėra reglamentuojanti.

Originalus tekstas: „Idealus mėsos brandinimo laikotarpis yra 7 dienos 1 °C temperatūroje, tačiau ji gali būti siūloma parduoti vartotojui praėjus 4 dienoms po skerdimo.“

Iš dalies pakeistas tekstas: „Mėsos brandinimo laikotarpis 0–2 °C temperatūroje turi trukti bent 3 dienas nuo skerdimo datos iki pardavimo vartotojui datos.“

5. Pakeitimas

17 pakeitimas: atnaujinamos su užšaldymu susijusios nuostatos.

Priežastis: nors tebėra draudžiama užšaldyti arba giliai užšaldyti skerdenas, skerdenų puses ir skerdenų ketvirčius, dabar leidžiama užšaldyti vakuume ir kita forma supakuotus mėsos gabalus, nes ši pateikimo forma leidžia išlaikyti vartotojui siūlomo produkto kokybę, tuo pačiu tobulinant prekybos kanalus, kuriuose užtikrinamos lankstesnės produktų galiojimo datos ir geresnis suderinimas su dabartiniais produktų valdymo poreikiais.

Originalus tekstas: „Užšaldyti draudžiama.“

Iš dalies pakeistas tekstas: „Skerdenas, skerdenų puses ar skerdenų ketvirčius užšaldyti arba giliai užšaldyti draudžiama. Leidžiama užšaldyti arba giliai užšaldyti vakuume arba naudojant kitas pateikimo formas supakuotus mėsos gabalus.“

6. Pakeitimas

18 pakeitimas: panaikinamos nuostatos dėl sanitarijos ir veterinarinės priežiūros, draudžiamų medžiagų, transportavimo, skerdyklų, skerdimo, higienos, pjaustymo ir pakavimo bei kitos nuostatos.

Priežastis: šie aspektai reglamentuojami bendruosiuose teisės aktuose, todėl nebūtina jų nurodyti gaminio specifikacijoje.

Originalus tekstas:

„Sanitarija ir veterinarinė priežiūra. Gyvulius turi dezinfekuoti atitinkamo regiono gyvūnų sveikatos apsaugos grupė arba kompetentingos oficialios tarnybos. Į atskirą identifikavimo dokumentą turi būti įrašytos veterinarinės intervencijos, paskirtos gydymo intervencijos ir tokių intervencijų datos. Už vaistų vartojimą atsako tik gydantis veterinarijos gydytojas. Gydant skersti skirtus gyvulius, taip pat turi būti registruojama vaistų likučių pašalinimo išlauka.“

„Draudžiamos medžiagos. Pagal galiojančius arba būsimus nacionalinius ir Bendrijos teisės aktus dėl vaistų, skiriamų kartu su pašarais arba tiesiogiai, naudojimo, visų pirma pagal Įstatyminį dekretą Nr. 210/84 ir Tarybos direktyvas 81/602/EEB, 85/358/EEB ir 146/68 [sic], draudžiama naudoti uždraustas medžiagas.“

„Transportavimas. Pagal galiojančius arba būsimus nacionalinius ir Bendrijos teisės aktus dėl gyvų gyvulių vežimo reikia laikytis šių taisyklių: pakrovimo ir iškrovimo metu su jais neturi būti netinkamai elgiamasi; turi būti paisoma minimalios erdvės, kuri yra būtina gyvūnų gerovei užtikrinti.“

„Skerdyklos. EB patvirtintos skerdyklos arba Portugalijos nacionaliniam skerdyklų tinklui priklausančios skerdyklos.“

„Skerdimas. Pagal individualų įrašą ir veterinarijos gydytojo pateiktą ataskaitą turi būti laikomasi atitinkamo išlaukos laikotarpio likučiams pašalinti. Turi būti laikomasi nacionalinių ir Bendrijos teisės aktų dėl žmonių maistui skirtų gyvulių skerdimo.“

„Higiena. Apdorojant ir ruošiant mėsą turi būti laikomasi taikytinų nacionalinių ir Bendrijos teisės aktų.“

„Pjaustymas ir pakavimas. Pjaustyti turi specializuoti darbuotojai patalpoje, kuri yra tinkamai įteisinta šiam tikslui.“

„Kiti Bendrijos arba nacionalinėse nuostatose nustatyti reikalavimai. Mėsos gamyba, perdirbimas ir prekyba turi atitikti taikytinus nacionalinius teisės aktus ir Bendrijos reglamentus. Bet kuriems atvejams, kurie nėra įtraukti į šią specifikaciją, taikomos taikytinos teisės normos.“

Iš dalies pakeistas tekstas: (išbrauktas).

7. Pakeitimas

19 pakeitimas: atnaujinamos nuostatos dėl gyvulių pašarų.

Priežastis: dėl neaiškios formuluotės atrodo, kad pagal dabartinę produkto specifikaciją draudžiama naudoti nesudėtinius gyvulių pašarus iš kaimyninių ūkių, o tai nėra prasminga. Be to, panašu, kad nėra jokių apribojimų dėl to, iš kur gaunami kombinuotieji pašarai, o tai taip pat nėra prasminga. Šiuo pakeitimu siekiama patikslinti gyvulių pašarams taikomas taisykles, ypač kai jie gaunami ne iš nustatytos geografinės vietovės. Šis pakeitimas reiškia, kad dabar pašarų trūkumo atveju gamintojai galės užtikrinti gyvūnų gerovę arba nuolatinį kitos kokybės ar sertifikavimo sistemos (pavyzdžiui, ekologinio ūkininkavimo) specifikacijų laikymąsi. Atsižvelgdami į dabartinius oficialių patikrinimų reikalavimus, pasinaudojome galimybe atnaujinti tekstą dėl ekonominės veiklos vykdytojų ataskaitų teikimo pareigų.

Originalus tekstas: „Ūkininkavimas yra ekstensyvus – gyvulių laikymo tankis mažesnis nei 1,4 SŪG/ha. Veršeliai nujunkomi, kai sulaukia 6–9 mėnesių. <...> Po nujunkymo tęsiamas ekstensyvus ūkininkavimas, veršeliams taikoma panaši mityba kaip jų motinoms.“

Iš dalies pakeistas tekstas: „Gyvuliai auginami taikant ekstensyvų ūkininkavimą, kai gyvulių laikymo tankis mažesnis nei 1,4 SŪG/ha. Veršeliai maitinasi motinos pienu iki 6–9 mėnesių ir ganosi kartu su motinomis. Po nujunkymo tęsiamas ekstensyvus ūkininkavimas, veršeliams taikoma panaši mityba kaip jų motinoms.“

Originalus tekstas: „Veršelių pašaras gali būti papildytas kombinuotaisiais pašarais, kai trūksta žolinio pašaro. <...> Papildymas: produktais iš ūkio arba kombinuotaisiais pašarais. Gyvuliai auginami ekstensyviai ūkininkaujant ir gali būti papildomai šeriami iš ūkio gautais produktais arba kombinuotaisiais pašarais.“

Iš dalies pakeistas tekstas: „Jei reikia, gyvūnų mitybą galima papildyti iš tų pačių ar kitų ūkių gautais produktais arba kombinuotaisiais pašarais. Gyvuliai auginami ekstensyviai ūkininkaujant ir gali būti papildomai šeriami iš tų pačių ar kitų ūkių gautais produktais arba kombinuotaisiais pašarais.“

Originalus tekstas: (nėra)

Iš dalies pakeistas tekstas: „Jei reikia naudoti pašarus, kurie gaunami ne iš to paties ūkio, gamintojai turėtų teikti pirmenybę pašarams, gaunamiems iš kitų toje geografinėje vietovėje esančių ūkių. Jei tai neįmanoma, gali būti naudojami ne nustatytoje geografinėje vietovėje gaunami pašarai, jei jie neviršija 50 proc. sausosios medžiagos per metus.“

Originalus tekstas: „Kombinuotųjų pašarų naudojimui turi būti suteiktas gamintojų grupės leidimas. Apie tai, taip pat apie visus privačiai tikrinimo įstaigai išduotus leidimus, turi būti pranešta, kad būtų galima kontroliuoti šios rūšies pašarų naudojimą ir savybes.“

Iš dalies pakeistas tekstas: „Apie iš kitų ūkių gautų pašarų ir kombinuotųjų pašarų naudojimą tikrinimo įstaigai turi būti pranešta taip, kad būtų galima patikrinti naudojamų arba skirtų naudoti pašarų šaltinį, savybes ir kiekį.“

8. Pakeitimas

20 pakeitimas: atnaujinamos nuostatos dėl produkto diskvalifikavimo.

Priežastis: šiuo pakeitimu siekiama patikslinti produkto specifikacijos nuostatas dėl produkto diskvalifikavimo.

Originalus tekstas: „Pašalinimas. Saugoma kilmės vietos nuoroda negali būti suteikta skerdenoms arba mėsos gabalams, kurie: neatitinka šiame dokumente nustatytų gamybos, perdirbimo ir prekybos specifikacijų; buvo apgadinti skerdimo, kraujo nuleidimo, vidaus organų šalinimo ir pan. proceso metu.“

Iš dalies pakeistas tekstas: „Pašalinimas. Negalima sertifikuoti skerdenų mėsos ar mėsos gabalų, kurie buvo apgadinti (skerdimo, kraujo nuleidimo, vidaus organų šalinimo ir pan. proceso metu) tokiu mastu, kad būtų pažeista atitiktis teisės aktams arba šiai produkto specifikacijai.“

5.4. Ženklinimas

1. Pakeitimas

21 pakeitimas: panaikinamos nuostatos dėl identifikavimo ir ženklinimo.

Priežastis: šie aspektai reglamentuojami bendruosiuose teisės aktuose, todėl nebūtina jų nurodyti gaminio specifikacijoje.

Originalus tekstas: „Identifikavimas ir ženklinimas. Mėsa turi būti identifikuojama naudojant spaudą, lipduką arba pakuotę su tokiu pavadinimu: CARNE MERTOLENGA – D.O. Skerdenos turi būti antspauduojamos įvairiose kiekvienos skerdenos pusės vietose. Supakuoti mėsos gabalai turi būti identifikuoti lipdukais arba antspauduota pakuote. Mėsos padėklai ir paruošta mėsa turi būti identifikuoti lipdukais. Atskiroje formoje taip pat turi būti nurodytas gamintojo pavadinimas, gyvūno tapatybė ir rūšis, amžius ir skerdimo data. Ši forma turi būti pateikiama kartu su skerdenomis ir kitais mėsos pateikimo būdais transportuojant ir parduodant. Kalbant apie vakuume supakuotus mėsos gabalus, mėsos padėklus ar paruoštą mėsą, taip pat pirmiau nurodytą informaciją, kuri turi būti matoma etiketėje, taip pat turi būti nurodytas atitinkamoje pakuotėje esantis mėsos gabalas ar gabalai ir jų svoris.“

Iš dalies pakeistas tekstas: (išbrauktas).

2. Pakeitimas

22 pakeitimas: atnaujinami konkretūs ženklinimo elementai.

Priežastis: pasenusių teisinių nuorodų ir nuostatų, kurios yra teisiškai perteklinės, panaikinimas. Išbrauktas privalomas reikalavimas naudoti „Carne Mertolenga“ prekės ženklą ir logotipą (kuriuos gali naudoti tik grupės nariai), nes joks ekonominės veiklos vykdytojas negali būti įpareigotas būti grupės nariu.

Originalus tekstas: „Ženklinimas turi būti atliekamas pagal galiojančius teisės aktus (Dekretą įstatymą Nr. 170/92 ir Ministro vykdomąjį įsakymą Nr. 119/93) ir jame nurodoma ši informacija: prekių ženklas ir logotipas: CARNE MERTOLENGA – DO; produkto tipas: [novilho (jaunas bulius) arba novilha (telyčia) arba vitela (veršelis)]; mėsos gabalų pavadinimai: (vidurinės nugaros dalies nugarinė, galinės nugaros dalies nugarinė it kt.); grynasis svoris; skerdimo data; kiti elementai, kurie laikomi svarbiais. SKVN „Carne Mertolenga“ ženklas, atitinkami etiketėje ir mėsos reklamoje naudojami simboliai ir logotipai gali būti naudojami tik laikantis taikytinuose Bendrijos reglamentuose ir Įstatyminiame dekrete Nr. 293/93 nustatytų sąlygų.“

Iš dalies pakeistas tekstas: „Nepriklausomai nuo pateikimo formos „Carne Mertolenga“: – produkto etiketėje turi būti ši formuluotė: „CARNE MERTOLENGA – DENOMINAÇÃO DE ORIGEM PROTEGIDA“ [„CARNE MERTOLENGA“ – SAUGOMA KILMĖS VIETOS NUORODA] arba „CARNE MERTOLENGA DOP“ [SKVN „CARNE MERTOLENGA“]; – taip pat turi būti nurodyta kontrolės įstaiga.“

5.5. Kita

1. Pakeitimas

23 pakeitimas: panaikinamos produkto rinkodaros nuostatos.

Priežastis: nuostatų, kurios yra perteklinės arba neatitinka teisės aktų, išbraukimas.

Originalus tekstas „Rinkodara. Priimtą rinkodaros tipą turi apibrėžti „Mertolenga, Lda.“ ir jis gali būti šių formų: tiesioginis pardavimas, kurį vykdo „Mertocar, Lda“; kitų komercinių įmonių vykdomas pardavimas, reguliuojamas pagal protokolą. Su kitomis komercinėmis įmonėmis pasirašytuose protokoluose turi būti nustatytos taisyklės, taikomos produktų pateikimui, saugojimui ir pardavimui pagal šio produkto specifikaciją.

Iš dalies pakeistas tekstas: (išbrauktas).

2. Pakeitimas

24 pakeitimas: atnaujinama informacija apie tikrinimo įstaigą (produkto specifikacijos 7 punktas).

Priežastis: šis pakeitimas pagrįstas tuo, kad kompetentinga institucija paskyrė kitą subjektą, kuris atlieka produkto „Carne Mertolenga“ kontrolės ir sertifikavimo įstaigos vaidmenį.

Siūlant šį pakeitimą buvo atsižvelgta į keletą veiksnių.

Visų pirma, informacija apie kontrolės įstaigą gali greitai pasenti (dėl paskyrimo atšaukimo, akreditacijos praradimo, adreso pasikeitimo ir pan.).

Antra, šis produkto specifikacijos skyrius nėra reglamentuojantis. Pagal taikytinus teisės aktus dėl oficialių patikrinimų, šį produktą tikrina kontrolės įstaiga, kuriai kompetentinga institucija perduoda šią atsakomybę, nepaisant to, kas apie tai rašoma produkto specifikacijoje. Tai, kad šis skyrius nėra reglamentuojančio pobūdžio, reiškia, kad gamintojams jo atnaujinimas yra mažiau aktualus, todėl jie linkę prašyti jį atnaujinti tik tada, kai būtina keisti ir kitus produkto specifikacijos aspektus. Dėl šios priežasties šis skyrius, jam pasenus, paprastai ilgam paliekamas neatnaujintas. Tiesą sakant, tekstas apie kontrolės įstaigą dabartinėje produkto specifikacijoje buvo pasenęs daugiau nei aštuoniolika metų, o gamintojai nepajuto poreikio prašyti jį atnaujinti (turint omenyje tai, kad produktas ir toliau buvo tikrinamas pagal taikytinų teisės aktų nuostatas).

Trečia, pateikiant paraišką dėl produkto specifikacijos pakeitimo grupei ir gamintojams susidaro tam tikrų sąnaudų (sugaištas laikas, žmogiškųjų išteklių paskirstymas, išlaidos ryšiams, sunaudotos medžiagos ir kt.). Šios išlaidos turi būti kuo mažesnės, todėl grupei ir gamintojams neturėtų tekti jų patirti kiekvieną kartą, kai pasikeičia institucijos pavadinimas arba kontrolės įstaigos adresas.

Galiausiai, Europos Komisija viešai skelbia atitinkamų institucijų ir kontrolės įstaigų pavadinimus ir adresus, o valstybės narės yra atsakingos už tai, kad ši informacija visada būtų atnaujinta.

Todėl, mūsų supratimu, geriau pateikti nuorodą į tą vietą, kurioje galima rasti kontrolės įstaigos pavadinimą ir adresą, nes tai leidžia laikytis Reglamento (ES) Nr. 1151/2012 7 straipsnio sąlygų ir užtikrina kad informacija apie kontrolės įstaigą yra atnaujinta.

Originalus tekstas: „Associação de Criadores de Bovinos Mertolengos [Mertolenga veislės galvijų augintojų asociacija], kurios būstinė yra Lg. Alexandre Herculano, Nr. 8, Evora, siūloma kaip privati tikrinimo ir sertifikavimo įstaiga. Ši asociacija atsakinga už Mertolenga veislės galvijų kilmės knygos tvarkymą, o tai reiškia, kad ji galės greitai ir patikimai nustatyti sertifikuotinų skerdenų kilmę. Ji turi kvalifikuotą personalą ir pagalbinius išteklius reikiamiems patikrinimams atlikti.“

Iš dalies pakeistas tekstas: „Kompetentinga institucija, atsakinga už oficialios kontrolės, skirtos patikrinti, ar laikomasi SGN sistemos teisinių reikalavimų, vykdymą, yra Žemės ūkio ir kaimo plėtros generalinis direktoratas [Direção-Geral de Agricultura e Desenvolvimento Rural – DGADR], kurio registruotas adresas: Av. Afonso Costa, Nr. 3, 1949-002 Lisabona. Sertifikavimo patikrą atliks paskirta kontrolės įstaiga.“

3. Pakeitimas

25 pakeitimas: panaikinamos nuostatos dėl pažeidimų ir apeliacinių skundų.

Priežastis: nuostatų dėl sankcijų taikymo panaikinimas. Atsakomybė už jų apibrėžimą tenka kompetentingai institucijai, todėl jos neturėtų būti įtrauktos į produkto specifikaciją.

Originalus tekstas: „Pažeidimai. Jei nesilaikoma SKVN „Carne Mertolenga“ produkto specifikacijoje nustatytų taisyklių, gali būti: 1. pateikiamas rašytinis įspėjimas; 2. laikinai sustabdoma pažeidimą padariusio gamintojo veikla; 3. uždraudžiama naudoti sertifikatą. Kai tik bus išklausytos susijusios šalys, už reikalavimų pažeidimų ir jų sunkumo vertinimą bus atsakinga „MERTOCAR, Lda“ vadovybė. Sprendimas bus priimtas remiantis nustatyto pažeidimo sunkumu ir bus atsižvelgta į pakartotinius pažeidimus. Apie procedūrą bus pranešta privačiai tikrinimo įstaigai.

Iš dalies pakeistas tekstas: (išbrauktas).

Originalus tekstas: „Apeliacinis skundas. Teikiant bet kokį apeliacinį skundą dėl nuobaudos, kurią nustatė „MERTOCAR, Lda.“, reikia laikytis šios pateikimo tvarkos: administracija; visuotinis susirinkimas; IMAIAA (Žemės ūkio rinkų ir žemės ūkio maisto produktų sektoriaus institutas)“

Iš dalies pakeistas tekstas: (išbrauktas).

4. Pakeitimas

26 pakeitimas: formuluotė „amžiaus vidurys“ pakeičiama formuluote „XX a. vidurys“ (formuluotės pakeitimai – produkto specifikacijos 6 punktas).

Priežastis: į tekstą buvo įtraukta nuoroda į dvidešimtąjį amžių, nes specifikacija buvo sudaryta praėjusio amžiaus paskutiniame dešimtmetyje, o dabar jau yra dvidešimt pirmas amžius.

Originalus tekstas: „Būtent iš šių vietovių amžiaus viduryje ji paplito po Alentežo ir Ribatežo regionus.“

Iš dalies pakeistas tekstas: būtent iš šių vietovių XX a. viduryje ji paplito po Alentežo ir Ribatežo regionus.

5. Pakeitimas

27 pakeitimas: išbraukiama pastraipa.

Priežastis: ši pastraipa nereikalinga. Ji išbraukiama, nes neatitinka likusio teksto.

Originalus tekstas: „Šiuo metu ir remiantis daugybe taikomųjų tyrimų, galima tvirtinti, kad Mertolenga veislės galvijų produktyvumas yra vertas pagyrimo. Palyginti su kitomis portugališkomis veislėmis, ji laikoma geriausia galvijų veisle ekstensyviam ūkininkavimui, todėl buvo atnaujinta ir veisiama vadovaujantis naujosios BŽŪP nuostatomis.“

Iš dalies pakeistas tekstas: (išbrauktas).

BENDRASIS DOKUMENTAS

„Carne Mertolenga“

ES Nr.: PDO-PT-0212-AM01 – 2018 m. kovo 1 d.

SKVN (X) SGN ( )

1. [SKVN arba SGN] Pavadinimas (-ai)

„Carne Mertolenga“

2. Valstybė narė arba trečioji šalis

Portugalija

3. Žemės ūkio produkto arba maisto produkto aprašymas

3.1. Produkto rūšis

1.1 klasė. Šviežia mėsa (ir subproduktai)

3.2. Produkto, kurio pavadinimas nurodytas 1 punkte, aprašymas

Į gimimo registrą įrašytų Mertolenga veislės gyvulių, kurie yra į Mertolenga veislės galvijų kilmės knygą įrašytų bulių ir karvių palikuonys, mėsa.

Amžiaus grupės:

Vitela (veršeliai) – skerdimo metu vyresni nei 6 mėnesių ir ne vyresni nei 10 mėnesių amžiaus gyvuliai.

Vitelão (vienų metų galvijai) – skerdimo metu vyresni nei 10 mėnesių ir ne vyresni nei 15 mėnesių amžiaus gyvuliai.

Novilho arba novilha (jauni buliai arba telyčios) – skerdimo metu vyresni nei 15 mėnesių ir ne vyresni nei 30 mėnesių amžiaus gyvuliai.

Kitų amžiaus grupių gyvulių skerdenos taip pat gali būti sertifikuojamos.

Leidžiama skerdenų klasifikacija

Raumeningumas: jaunų bulių arba telyčių amžiaus grupėje leidžiamos U, R ir O kategorijos. Kitose amžiaus grupėse leidžiamos U, R, O ir P kategorijos.

Riebalai: jie turi būti tvirti, nesisunkiantys ir nuo baltos iki geltonos spalvos. 4 kategorijos skerdenos gali būti sertifikuojamos tik tada, kai jas ketinama išpjaustyti. 5 kategorijos skerdenos neįtraukiamos.

Spalva: nuo tamsiai rausvos iki tamsiai raudonos.

pH: mažiau nei 6.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Gyvuliai auginami taikant ekstensyvų ūkininkavimą, kai gyvulių laikymo tankis mažesnis nei 1,4 SŪG/ha.

Veršeliai maitinasi motinos pienu iki 6–9 mėnesių ir ganosi kartu su motinomis. Po nujunkymo tęsiamas ekstensyvus ūkininkavimas, veršeliams taikoma panaši mityba kaip jų motinoms.

Bandos dažniausiai ganosi ganyklose (natūraliose arba pagerintose), šeriamos šiaudais, šienu ir (arba) silosu, atolu ir gilėmis. Jei reikia, gyvulių mitybą galima papildyti iš tų pačių ar kitų ūkių gautais produktais arba kombinuotaisiais pašarais.

Gyvuliai auginami ekstensyviai ūkininkaujant ir gali būti papildomai šeriami iš tų pačių ar kitų ūkių gautais produktais arba kombinuotaisiais pašarais.

Jei, siekiant užtikrinti, pavyzdžiui, nuolatinę gyvūnų gerovę arba nuolatinį kitos kokybės (pvz., ekologinės gamybos) specifikacijų ar sertifikavimo sistemos laikymąsi, reikia naudoti pašarus, kurie nėra iš to paties ūkio, gamintojai turėtų teikti pirmenybę pašarams iš kitų toje geografinėje vietovėje esančių ūkių. Jei tai neįmanoma, gali būti naudojami ne nustatytoje geografinėje vietovėje gaunami pašarai, jei jie neviršija 50 proc. sausosios medžiagos per metus ir jei jie neturi įtakos produkto aprašyme nurodytoms esminėms mėsos savybėms.

3.4. Specialūs gamybos veiksmai, atliktini nustatytoje geografinėje vietovėje

Gyvulių atsivedimas, auginimas ir skerdimas.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

„Carne Mertolenga“ produktas gali būti parduodamas skerdenos, skerdenos pusės, skerdenos ketvirčio forma arba gabalais vakuuminėje pakuotėje, padėklais arba kaip paruošta mėsa. Skerdenas, skerdenų puses ar skerdenų ketvirčius užšaldyti arba giliai užšaldyti draudžiama. Leidžiama užšaldyti arba giliai užšaldyti vakuume arba naudojant kitas pateikimo formas supakuotus mėsos gabalus.

3.6. Specialios produkto registruotu pavadinimu ženklinimo taisyklės

Nepriklausomai nuo pateikimo formos, „Carne Mertolenga“ produktams taikomi šie reikalavimai:

— produkto etiketėje turi būti ši formuluotė: „Carne Mertolenga – Denominação de Origem Protegida“ [„Carne Mertolenga“ – saugoma kilmės vietos nuoroda] arba „Carne Mertolenga DOP“ [SKVN „Carne Mertolenga“];

— taip pat turi būti nurodyta kontrolės įstaiga.“

4. Glaustas geografinės vietovės apibūdinimas

Portalegrės, Santareno, Evoros, Bežos ir Setubalio rajonai.

5. Ryšys su geografine vietove

„Carne Mertolenga“ geografinei vietovei būdingas Viduržemio jūros klimatas, joje metinis kritulių kiekis svyruoja nuo 450 iki 800 l/m2, daugiausia rudenį ir žiemą. Vasaros būna karštos ir sausos. Dėl šių klimato sąlygų šioje vietovėje vyrauja ekstensyvios gyvulininkystės ūkiai, daugumoje jų auga kamštinių ąžuolų ir akmeninių ąžuolų giraitės.

Šios sąlygos paskatino Mertolenga veislės galvijų, žinomų dėl savo ištvermingumo, ilgaamžiškumo ir ekonomiškumo, veisimą regione. Taip pat verta paminėti didelį šios veislės gyvulių vaisingumą ir reprodukcinį ilgaamžiškumą bei galimybę net juos šeriant prasčiausiu pašaru gauti aukštos kokybės mėsą. Yra keturios šios veislės kilmės vietos: Barankušo savivaldybė ir skurdžiausios Serpos bei Bežos vietovės, taip pat Sado ir Sorajos upių slėniai. Tolimoje praeityje terminas „mertolengo“ buvo vartojamas siekiant apibūdinti galvijų rūšį, kuri dėl savo mažo ūgio ir ištvermingumo gerai prisitaikė skurdžiose Mertulos ir Alkotimo žemėse, pasižyminčiose kalvotu ir gana raižytu reljefu bei ribotu pašaro kiekiu. Būtent iš šių vietovių ši veislė paplito po Alentežo ir Ribatežo regionus.

Šie galvijai ganosi natūraliose arba pagerintose ganyklose, ėda javų ražieną ir yra šeriami gilėmis. Kitų rūšių pašarai paprastai naudojami tik esant dideliam pašarų trūkumui. Atsižvelgiant į tai, kad pašarų gausu tik pavasarį ir kad beveik visada nepakanka kokybiškų pašarų, ypatingas šių galvijų prisitaikymo prie dažno pašarų trūkumo būdas yra labai svarbus siekiant užtikrinti jų išlikimą šiame auginimo regione. Kai kuriais atvejais šios veislės gyvuliai laikomi vieninteliais galimais auginti.

Auginimo regiono sąlygomis gyvuliai auginami pagal ekstensyvią sistemą (gyvulių tankumas mažesnis nei 1,4 SŪG/ha), išnaudojant šiam regionui būdingas pievas, kuriose auga akmeniniai ąžuolai. Ši gamybos sistema, kartu su pačios veislės ypatybėmis, leidžia užauginti mažo ir vidutinio dydžio gyvulius, kurių skerdenos yra palyginti lengvos pagal gyvulių amžių skerdimo metu ir kuriose nėra daug vidinių ar išorinių riebalų. Šios skerdenos yra proporcingai mažos ir pasižymi tvirtais, nesisunkiančiais riebalais. Riebalų spalva yra nuo baltos iki geltonos, o mėsos spalva – nuo tamsiai rausvos iki tamsiai raudonos.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) OL L 343, 2012 12 14, p. 1.